送蒙齋赴召六首  其五
作者：包恢
朝代：宋

paragraphs: 嘗聞魏仲英，謂仕欲行志。
後宮權豪等，損去志乃遂。
如云皆不可，隠身是爲智。
此志雖可稱，一節非道備。
不聞政適人，格心第一義。
如未可與權，當道豈易致。
齊王好貨色，孟子不少刺。
導之百姓同，王道真易易。
自實學不明，言與實難離。
何能格一非，適以滋衆僞。
最是講說多，虛文只成贅。
經或不如史，禍福可趨避。
下至不害伯，猶能救時弊。
此可觀世變，言之橫涕淚。
道本無不通，君子當不器。